CELEX: 32021R0656
Language: lv
Date: 2021-04-21 00:00:00
Title: Komisijas Īstenošanas regula (ES) 2021/656 (2021. gada 21. aprīlis) par nosaukuma ierakstīšanu Garantēto tradicionālo īpatnību reģistrā (“Slovenska potica” (GTĪ))

22.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 137/12
               
            
         KOMISIJAS ĪSTENOŠANAS REGULA (ES) 2021/656
         (2021. gada 21. aprīlis)
         par nosaukuma ierakstīšanu Garantēto tradicionālo īpatnību reģistrā (“Slovenska potica” (GTĪ))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām (1) un jo īpaši tās 52. panta 3. punkta a) apakšpunktu,
         tā kā:
         
                     (1)
                  
                  
                     Saskaņā ar Regulas (ES) Nr. 1151/2012 50. panta 2. punkta b) apakšpunktu Slovēnijas pieteikums, kurā par garantētu tradicionālo īpatnību (GTĪ) lūgts reģistrēt nosaukumu “Slovenska potica”, ir publicēts Eiropas Savienības Oficiālajā Vēstnesī (2).
                  
               
                     (2)
                  
                  
                     2020. gada 29. jūnijs Komisijā tika saņemts Austrijas paziņojums par iebildumu un ar to saistītais iebilduma paziņojuma pamatojums. Austrijas iesūtīto paziņojumu par iebildumu un iebilduma paziņojuma pamatojumu Komisija pārsūtīja Slovēnijai 2020. gada 3. jūlijā.
                  
               
                     (3)
                  
                  
                     Komisija izskatīja Austrijas iesūtīto iebildumu un atzina to par pieņemamu. Iebilduma iesniedzējs apgalvo, ka Austrijā ar nosaukumu “Potize”/“Putize” joprojām apzīmē līdzīgus Austrijā ražotus produktus un ka šā nosaukuma lietošana ir likumīga un atzīta vairākās paaudzēs. Turklāt tiek uzsvērts, ka Austrijā “Potize”/“Putize” ražošanai ir liela ekonomiska nozīme, jo īpaši saistībā ar šā produkta ražotājiem, kas atrodas Austrijas dienvidos. Tāpēc Austrija uzskata, ka nosaukuma rezervēšana vienīgi Slovēnijā (saskaņā ar Slovēnijas tradīciju) ražotajiem produktiem, kas apzīmēti ar šo nosaukumu, ir jānoraida. Katrā ziņā Austrija uzskata, ka ir jānodrošina, lai joprojām būtu iespējams ražot attiecīgu produktu un lietot nosaukumu “Potize” vai “Putize”, ar kuru Austrijā tradicionāli apzīmē produktu, kas pagatavots saskaņā ar Austrijas tradīciju. Kopumā ņemot, iebilduma iesniedzējs apgalvo, ka nosaukums, kuru ierosināts reģistrēt, ir likumīgs, atzīts un ekonomiski nozīmīgs līdzīgiem lauksaimniecības produktiem vai pārtikas produktiem saskaņā ar Regulas (ES) Nr. 1151/2012 21. panta 1. punkta b) apakšpunktu.
                  
               
                     (4)
                  
                  
                     Komisija ar 2020. gada 28. jūlija vēstuli aicināja ieinteresētās personas uzsākt attiecīgas apspriedes, lai panāktu savstarpējo vienošanos saskaņā ar savām iekšējām procedūrām.
                  
               
                     (5)
                  
                  
                     Slovēnija un Austrija vienošanos panāca, un par to Komisijai tika paziņots noteiktajā termiņā, 2020. gada 5. oktobrī.
                  
               
                     (6)
                  
                  
                     Slovēnija un Austrija vienojās, ka apzīmējuma “Potize” un “Putize” lietošana nav uzskatāma par ļaunprātīgu izmantošanu, atdarināšanu vai atsaukšanos uz nosaukumu “Slovenska potica” kā garantētu tradicionālo īpatnību (GTĪ).
                  
               
                     (7)
                  
                  
                     Turklāt tās piekrita, ka nosaukumi “Slovenska potica”, no vienas puses, un “Potize” un “Putize”, no otras puses, ir likumīgi. Slovēnija apstiprināja, ka nosaukuma “Slovenska potica” kā garantētas tradicionālās īpatnības (GTĪ) reģistrācija neapdraudēs Austrijas ražotāju tiesības izmantot apzīmējumus “Potize” un “Putize”. Tomēr Austrijas ražotāji uz iesaiņojuma, kas attiecas uz Slovēniju, nedrīkst norādīt nekādus tādus elementus kā, piemēram, karogi, krāsas u. c.
                  
               
                     (8)
                  
                  
                     No vienošanās var secināt, ka Slovēnija ir atzinusi Austrijas ražotāju tiesības turpināt lietot nosaukumus “Potize” un “Putize” un ka tādējādi tai nav nodoma aizsargāt apzīmējumu “potica”, kas ir daļa no saliktā nosaukuma “Slovenska potica”, attiecībā uz kuru tiek lūgta aizsardzība. Tāpēc nosaukums “Slovenska potica” būtu jāaizsargā kopumā, savukārt attiecībā uz produktiem, kas produkta “Slovenska potica” specifikācijai neatbilst, apzīmējumu “Potica” būtu jāļauj turpināt lietot Savienības teritorijā, ar nosacījumu, ka tiek ievēroti tās tiesību sistēmā piemērojamie principi un noteikumi.
                  
               
                     (9)
                  
                  
                     Slovēnijas un Austrijas vienošanās neprasa grozīt produkta specifikāciju, kas publicēta saskaņā ar Regulas (ES) Nr. 1151/2012 50. panta 2. punktu.
                  
               
                     (10)
                  
                  
                     Attiecīgi nosaukums “Slovenska potica” būtu jāieraksta Garantēto tradicionālo īpatnību (GTĪ) reģistrā,
                  
               IR PIEŅĒMUSI ŠO REGULU.
         
            1. pants
            Nosaukums “Slovenska potica” (GTĪ) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 2.3. grupas “Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi” saskaņā ar Komisijas Īstenošanas regulas (ES) Nr. 668/2014 (3) XI pielikumu.
         
         
            2. pants
            Attiecībā uz produktiem, kas produkta “Slovenska potica” specifikācijai neatbilst, nosaukumu “Potica” drīkst turpināt lietot Savienības teritorijā, ar nosacījumu, ka tiek ievēroti tās tiesību sistēmā piemērojamie principi un noteikumi.
         
         
            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 21. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 343, 14.12.2012., 1. lpp.
         
         
            (2)  OV C 110, 2.4.2020., 12. lpp.
         
         
            (3)  Komisijas Īstenošanas regula (ES) Nr. 668/2014 (2014. gada 13. jūnijs), ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).